Onwettige myners nou in polisie se visier(Foto: Motso Modise, Twitter) Meer as 130 mense is nou reeds in die Krugersdorp-omgewing aangekeer nadat die Gautengse polisie hoëvlak multidissiplinêre operasies van stapel gestuur het om ŉ einde aan onwettige mynbedrywighede in die gebied te maak. In die jongste klopjag is 30 onwettige immigrante aangekeer. Die polisie het sy sigbaarheid in die gebied verhoog ná ŉ beweerde bendeverkragting en gewapende roof Donderdag in die gebied. Tydens die voorval is ŉ groep mense wat besig was om ŉ musiekvideo te verfilm, oorrompel en aangeval. Verskeie van die vroue is verkrag, sommige van hulle glo herhaaldelik, en die groep is van hul besittings beroof. Polisieoperasies aan die Wes-Rand is verhoog ná die voorval. Brig. Brenda Muridili, nasionale polisiewoordvoerder, sê daar sal met die optrede volgehou word om te verseker die gebiede waar onwettige mynbedrywighede voorkom, word gestabiliseer. Die polisiespanne is Woensdag terug na die mynhoop naby die R28 in Krugersdorp waar hulle die plastiekstrukture wat onwettige myners gebruik, afgebreek en verwyder het. Nog ŉ span beamptes het daarna inligting van inwoners en misdaadintelligensie wat versamel is, gebruik om toe te slaan op verskeie huise waar sommige van die onwettige myners glo skuil. Die burgemeester van Mogale City het ook die mynhoop besoek waar die polisie die strukture afgebreek en op toerusting beslag gelê het. Die polisie se spanne bestaan uit lede van die Wes-Rand-misdaadintelligensie-eenheid, sigbare polisiëring, openbare orde, nasionale intervensie, die taktiese reaksiespan, die honde-eenheid, sowel as beamptes van Bidvest Protea Coin. Die polisie, sowel as die private maatskappye Fidelity en Tracker het lugsteun gebied, terwyl hommeltuie ook ingespan is. Die 30 “ongedokumenteerde” mense wat in die jongste klopjag aangekeer is, sal na verwagting binnekort in die Krugersdorpse landdroshof verskyn. Hulle staan tereg op aanklag van die oortreding van die Wet op Immigrasie. Verskeie van die mense wat aanvanklik ná die voorval aangekeer is, het Woensdag in die hof verskyn waar die saak teen hulle uitgestel is sodat ŉ uitkenningsparade gehou kan word. Dit blyk in hierdie stadium egter nie dat enige van hulle direk met die verkragtings verbind kan word nie. Die Gautengse polisiehoof, lt.genl. Elias Mawela, het vandeesweek gesê DNS-ontledings wat ná die verkragtings gedoen moet word, sal geprioritiseer word. Die beloftes van polisiehoës dat die DNS-monsters spoedig verwerk sal word, het egter skerp kritiek ontlok. Teen Junie vanjaar het die agterstand met die verwerking van DNS-monsters by forensiese polisielaboratoriums op reeds meer as 180 000 gestaan. Dit nadat die agterstand binne ŉ maand met meer as 30 000 ontledings toegeneem het. “Die feit dat die minister spesiale aandag vereis vir die Krugersdorp-voorval, is uiters onbillik en ’n klap in die gesig van ander misdaad- en verkragtingslagoffers, wat in sommige gevalle al langer as twee jaar wag op die uitslae van toetse wat met hul sake verband hou,” sê Dr. Pieter Groenewald, leier van die VF Plus. Daar was die afgelope paar jaar herhaalde oproepe op die polisiebestuur om die forensiese laboratoriums reg te ruk om te verseker bewysstukke word vinniger verwerk. We are in #Krugersdorp where Gauteng police commissioner Elias Mawela is leading a sting operation.#ZamaZamas @ewnreporter pic.twitter.com/556OclzBMr — Kgomzzz ???? (@motso_modise) August 3, 2022